Αναπλάθoντας την εικονογραφία της εξουσίας στο ανάκτορο του Νέστορα

Την Τετάρτη, 15 Φεβρουαρίου 2012 στις 19:00, στο Αμφιθέατρο Σαράτση, ο καθηγητής Jack L. Davis, Διευθυντής της Αμερικανικής Σχολής Κλασικών Σπουδών, Carl W. Blegen Professor της Ελληνικής Αρχαιολογίας, University of Cincinnati, θα δώσει την εναρκτήρια διάλεξη του μεταπτυχιακού προγράμματος σπουδών, με τίτλο Reconstructing Iconographies of Power at the Palace of Nestor.
Η διάλεξη θα γίνει στα αγγλικά.

Περίληψη

Από το 1997 μέχρι σήμερα, μια διεπιστημονική διεθνής ομάδα ερευνητών επανεξετάζει τα ευρήματα των ανασκαφών του Carl Blegen στο Ανάκτορo του Νέστορα στην Πύλο. Στην ομιλία επιχειρείται μια σύνοψη των κυριότερων ανακαλύψεων κατά τα τελευταία αυτά 15 χρόνια. Μια από τις πιο σημαίνουσες αποκαλύψεις ήταν η διαπίστωση ότι μόνο ένα μικρό μέρος των θραυσμάτων των τοιχογραφιών του ανακτόρου είχε αποκατασταθεί. Η μελέτη των αδημοσίευτων θραυσμάτων επιτρέπει για πρώτη φορά την αξιόπιστη αποκατάσταση ολόκληρων εικονογραφικών προγραμμάτων σε διάφορες αίθουσες του ανακτόρου. Η εξέταση των θραυσμάτων από την Αίθουσα 64 του αποκαλούμενου Νοτιοδυτικού Κτιρίου έχει σχεδόν ολοκληρωθεί, και επιτρέπει μια προκαταρκτική θεώρηση του ρόλου των τοιχογραφιών σε χώρους που χρησιμοποιούνταν για να φιλοξενούν κρατικά συμπόσια μεγάλης κλίμακας.

